РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 02-283/23

26. март 2023. године

Б е о г р а д

На основу чл. 49. и 61. став 3. Закона о Високом савету тужилаштва („Службени гласник РС“, број 10/23) и члана 51. Пословника Народне скупштине („Службени гласник РС“, број 20/12 - пречишћен текст),

 Одбор за правосуђе, државну управу и локалну самоуправу утврдио је

ПРЕДЛОГ КАНДИДАТА ЗА ПРВИ ИЗБОР ЧЛАНОВА

ВИСОКОГ САВЕТА ТУЖИЛАШТВА КОЈЕ БИРА НАРОДНА СКУПШТИНА

I

 Кандидати за први избор чланова Високог савета тужилаштва су:

1. др Мирослав Ђорђевић из Београда, доктор правних наука;
2. Душан Пурић из Београда, дипломирани правник;
3. Предраг Ћетковић из Новог Сада, адвокат;
4. Весна Луковић из Новог Пазара, адвокат;
5. Владимир Симић из Београда, адвокат;
6. проф. др Ненад Тешић из Новог Београда, ванредни професор на Правном факултету Универзитета у Београду;
7. Јелена Глушица из Београда, дипломирани правник;
8. Бојан Петровић из Београда, доцент на Правном факултету Мегатренд универзитета.

II

 Овај предлог доставити Народној скупштини, са достављеним биографијама кандидата у прилогу.

 ПРЕДСЕДНИК ОДБОРА

 Владимир Ђукановић

О б р а з л о ж е њ е

 У складу са чланом 43. Закона о Високом савету тужилаштва („Службени гласник РС“, број 10/23), Народна скупштина бира четири члана Високог савета тужилаштва (у даљем тексту: Савет) међу истакнутим правницима са најмање десет година искуства у правној струци од осам кандидата које предложи одбор Народне скупштине надлежан за правосуђе (у даљем тексту: Одбор).

 Председник Народне скупштине је, на основу члана 19. став 1. тачка 7) Закона о Народној скупштини („Службени гласник РС“, број 9/10) и чл. 46. и 61. став 1. Закона о Високом савету тужилаштва (у даљем тексту: Закон), донео Одлуку о расписивању Првог јавног конкурса за избор чланова Високог савета тужилаштва које бира Народна скупштина 01 Број 02-283/23, која је објављена у „Службеном гласнику Републике Србије“ број 11 од 10. фебруара 2023. године.

 У складу са чланом 48. став 1. Закона, Одбор је спровео Јавни конкурс.

 Чланом 47. став 1. Закона прописано је да се пријава на јавни конкурс подноси Одбору у року од 15 дана од дана објављивања јавног конкурса у „Службеном гласнику Републике Србије“.

 Чланом 61. ст. 2. и 3. Закона прописано је да је Одбор дужан да достави Народној скупштини предлог осам кандидата за први избор чланова Савета у року од 30 дана од дана истека рока за подношење пријаве на јавни конкурс, те да, ако Одбор на првој посебној седници не утврди предлог кандидата за први избор чланова Савета које бира Народна скупштина, рок за одржавање нове седнице Одбора јесте најраније осам дана од дана одржавања седнице Одбора на којој није утврђен предлог кандидата.

 Рок за подношење пријава, прописан Законом, истекао је 25. фебруара 2023. године.

 Пријаве на јавни конкурс поднело је 13 (тринаест) кандидата, и то: Мирослав Ђорђевић из Београда, Душан Пурић из Београда, Предраг Ћетковић из Новог Сада, Весна Луковић из Новог Пазара, Владимир Симић из Београда, Александар Поповић из Београда, Срђан Стефановић из Београда, Ненад Тешић из Новог Београда, Јелена Глушица из Београда, Бојан Петровић из Београда, Наташа Делић из Београда, Дејан Јакшић из Новог Сада и Слободан Орловић из Новог Сада.

 Одбор је у складу са чланом 48. ст. 1, 2, 5. и 6. Закона, на Десетој седници, одржаној 6. марта 2023. године, испитивао дозвољеност, благовременост и потпуност поднетих пријава и утврдио да је 11 пријава поднето од стране лица које испуњавају законом прописане услове за избор и да су благовремене и потпуне, док је пријаву Дејана Јакшића из Новог Сада Одлуком 07 Број: 02-283/23-20 од 6. марта 2023. године и пријаву Слободана Орловића из Новог Сада Одлуком 07 Број: 02-283/23-19 од 6. марта 2023. године, одбацио као неблаговремене.

 На истој седници, Одбор је сачинио листу кандидата који испуњавају услове за избор и 6. марта 2023. године, у складу са чланом 48. став 7. Закона, на интернет страници Народне скупштине објавио биографије кандидата који испуњавају услове за избор, као и распоред разговора са њима.

 Одбор је, на 11. седници, одржаној 11. марта 2023. године, обавио разговор са кандидатима са листе кандидата, у складу са чланом 48. ст. 8. и 9. Закона.

 Одбор је, на 12. седници, одржаној 18. марта 2023. године, у складу са чланом 49. став 3. Закона, утврдио предлог седам кандидата за први избор члана Високог савета тужилаштва, и то: Мирослав Ђорђевић из Београда, за чије предлагање је гласало 14 чланова Одбора, Предраг Ћетковић из Новог Сада, за чије предлагање је гласало 13 чланова Одбора, Весна Луковић из Новог Пазара, за чије предлагање је гласало 12 чланова Одбора, Владимир Симић из Београда, за чије предлагање је гласало 12 чланова Одбора, Ненад Тешић из Новог Београда, за чије предлагање је гласало 12 чланова Одбора, Јелена Глушица из Београда, за чије предлагање је гласало 13 чланова Одбора и Бојан Петровић из Београда, за чије предлагање је гласало 12 чланова Одбора, што је сагласно члану 49. став 3. Закона, којим је прописано да предлог кандидата Одбор утврђује гласовима две трећине од укупног броја чланова Одбора.

 С обзиром на то да на 12. седници Одбор није утврдио предлог свих осам кандидата за чланове Савета, Одбор је, у складу са чланом 61. став 3. Закона, на 13. Седници, одржаној 26. марта 2023. године, утврдио предлог једног кандидата за избор члана Савета, и то: Душан Пурић из Београда, за чије предлагање је гласало 11 чланова Одбора, што је сагласно члану 49. став 4. Закона, у складу с којим Одбор, ако не утврди предлог кандидата у складу са чланом 49. став 3. Закона, предлог кандидата, на новој седници, утврђује гласовима три петине од укупног броја чланова Одбора.

 Након што је утврдио предлог свих осам кандидата за чланове Савета, Одбор је предлог, сагласно члану 61. став 2. Закона, упутио Народној скупштни ради првог избора четири члана Савета.